**Broj: 711-I-219-M-90/22-02-17**

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Vladimira Fresla, direktora trgovačkog društva Lipovica d.o.o. do 29. listopada 2021.,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

**Vladimir Fresl, direktor trgovačkog društva Lipovica d.o.o. do 29. listopada 2021. može se bez prethodne suglasnosti Povjerenstva zaposliti na funkciju koje nije upravljačka u pravnoj osobi s kojom je navedeno društvo bilo u poslovnom odnosu u razdoblju u kojem je obnašao navedenu dužnost, obzirom da prema posebnim zakonima nije imao pravo na naknadu plaće te ga ne obvezuje ograničenje iz članka 23. stavka 2. ZSSI/21-a.**

Obrazloženje

Zahtjev za davanjem mišljenja Povjerenstva podnio je Vladimir Fresl, direktor trgovačkog društva Lipovica d.o.o. do 29. listopada 2021. U knjigama ulazne pošte Povjerenstva zahtjev je zaprimljen 15. veljače 2022. pod poslovnim brojem 711-U-2879-M-90/22-01-3, povodom kojeg se vodi predmet broj M-90/22.

Uvidom u Registar dužnosnika koji ustrojava i vodi Povjerenstvo, utvrđeno je da je Vladimir Fresl obnašao dužnost direktora trgovačkog društva Lipovica d.o.o. do 29. listopada 2021. te da od tada ne obnaša drugu dužnost iz članka 3. ZSSI/21-a.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici u smislu navedenog zakona, stoga je Vladimir Fresl povodom obnašanja dužnosti direktora trgovačkog društva Lipovica d.o.o., dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je bio član Uprave trgovačkog društva Lipovica d.o.o., koje je bilo u većinskom državnom vlasništvu. Nadalje ističe kako ima ponudu za zasnivanje radnog odnosa u pravnoj osobi s kojom je Lipovica d.o.o. bila u poslovnom odnosu u razdoblju kada je obnašao dužnost člana Uprave trgovačkog društva Lipovica d.o.o.

U zahtjevu se precizira da je navedena pravna osoba angažirana za popravak elektromotora u dva navrata, i to u prosincu 2017. na iznos od 6.750,00 kn sa porezom na dodanu vrijednost i u veljači 2019. na iznos 26.875,00 kn s uključenim iznosom poreza, te da se na njihov nastanak nisu primjenjivale odredbe Zakona o javnoj nabavi, obzirom na malu vrijednost poslovnog odnosa. Obveznik obrazlaže da bi zasnovao radni odnos za radno mjesto direktora Sektora Kontrole kvalitete unutar poduzeća, što ne predstavlja poslove upravljanja poslovnim subjektom.

Također tumači da je potencijalni poslodavac zabrinut zbog prekršajnih odredbi ZSSI/21-a te prije eventualnog sklapanja ugovora o radu traži tumačenje je li za njegovo sklapanje u ovoj situaciji potrebna suglasnost Povjerenstva, odnosno ako jest obveznik traži da se u zakonskom roku od 15 dana donese navedena suglasnost ili da ga se izvijesti da ista nije potrebna.

Povjerenstvo je u predmetu davanja mišljenja istog obveznika pod brojem M-41/22, pribavilo očitovanje obveznika kojim je precizirao da je s danom 29. listopada 2021. prestao biti obveznikom iz dva razloga, jer je trgovačko društvo Lipovica d.o.o. prestalo biti u većinskom vlasništvu države kao i jer je opozvan s ove funkcije, te se u istome očitovanju navodi kako nije imao pravo na naknadu plaće nakon prestanka mandata, već je primio otpremninu u visini 2,5 mjesečnih plaća.

 Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Člankom 22. stavkom 2. ZSSI/21-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Sukladno članku 23. stavku 5. ZSSI/21-a, ograničenje iz stavka 2. primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Prema članku 23. stavku 6. ZSSI/21-a, u slučaju iz stavaka 1. i 2. toga članka, Povjerenstvo će obvezniku dati suglasnost za imenovanje, izbor ili sklapanje ugovora, ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Iz zahtjeva za očitovanje proizlazi da bi se obveznik nakon prestanka obnašanja dužnosti člana Uprave trgovačkog društva Lipovica d.o.o. zaposlio u pravnoj osobi koja je bila u dva poslovna odnosa s društvom Lipovica d.o.o. u razdoblju obnašanja navedene dužnosti, pri čemu nastanku tih poslovnih odnosa nije prethodio postupak javne nabave, jer su bili manje vrijednosti. Obveznik bi se zaposlio na radnom mjestu direktora Sektora kontrole kvalitete unutar poduzeća, za što navodi da ne predstavlja upravljačke poslove, već se radi o poslovima tzv. izvršnog direktora.

S obzirom na navedeno, u konkretnoj se situaciji ne primjenjuje odredba članka 22. stavka 2. ZSSI/21-a u svezi s člankom 18. stavkom 1. Zakona, jer se ovo ograničenje odnosi na članove uprave te obavljanje poslova upravljanja u poslovnim subjektima, a nema mjesta primjeni niti članka 23. stavka 1. ZSSI/21-a, jer se i ograničenje iz navedene zakonske odredbe odnosi na upravljačku funkciju u pravnoj osobi.

Stoga je na zasnivanje radnog odnosa u pravnoj osobi nakon prestanka mandata na drugim poslovima relevantna odredba članka 23. stavka 2. ZSSI/21-a, obzirom da je prema navodima obveznika došlo do poslovnog odnosa s tijelom javne vlasti u kojem je obnašao dužnost.

Međutim, kako u ovoj situaciji prema odredbama posebnih zakona nije imao pravo na naknadu plaće nakon prestanka dužnosti člana Uprave trgovačkog društva Lipovica d.o.o., obveznik se može bez prethodne suglasnosti Povjerenstva iz članka 23. stavka 6. Zakona zaposliti na funkciji koja nije upravljačka u pravnoj osobi s kojim je trgovačko društvo Lipovica d.o.o. bilo u poslovnom odnosu. Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Vladimir Fresl, putem mail adrese
2. Objava na internetskoj stranici Povjerenstva
3. Pismohrana